ปลัดกระทรวงมหาดไทย ยืนยัน ไม่มีนโยบายงดจัดงานรื่นเริงในช่วงเทศกาลปีใหม่
นายสุทธิพงษ์ จุลเจริญ ปลัดกระทรวงมหาดไทย ยืนยันว่า กระทรวงมหาดไทย ไม่มีนโยบายหรือคำสั่งให้หน่วยงานราชการในสังกัด และสถานประกอบการที่อยู่ในความรับผิดชอบ งดการจัดงานรื่นเริงเนื่องในเทศกาลส่งท้ายปีเก่า ต้อนรับปีใหม่ 2566 แต่เพื่อให้เกิดความปลอดภัยในชีวิตและทรัพย์สินของประชาชน นักท่องเที่ยว ในช่วงเทศกาลปีใหม่ จึงกำชับให้ผู้ว่าราชการจังหวัดทุกจังหวัด กำหนดมาตรการร่วมกับหน่วยงานที่เกี่ยวข้อง ในการดูแลประชาชน โดยจัดชุดปฏิบัติการเคลื่อนที่เร็ว ตรวจตราและเข้มงวดกวดขันสถานบริการ ให้ปฏิบัติตามกฎหมายที่เกี่ยวข้องอย่างเคร่งครัด โดยเฉพาะ เรื่องเวลาเปิด – ปิด  การห้ามไม่ให้บุคคลที่มีอายุต่ำกว่ากฎหมายกำหนดเข้าไปใช้บริการ ไม่ให้มีการนำอาวุธ ยาเสพติดเข้าไปในสถานประกอบการไม่ให้มีการมั่วสุมกระทำความผิด และการจำหน่ายเครื่องดื่มแอลกอฮอล์ หากพบการกระทำความผิด ให้ดำเนินการตามอำนาจหน้าที่โดยเด็ดขาด พร้อมทั้งตรวจสอบเกี่ยวกับระบบความปลอดภัยของอาคาร ระบบป้องกันอัคคีภัย และแจ้งให้ผู้ประกอบการ คำนึงถึงจำนวนผู้เข้าไปใช้บริการ หรือร่วมกิจกรรม ไม่ให้แออัดหนาแน่นจนเกินไป เพื่อป้องกันไม่ให้มีความเสี่ยงที่จะเกิดเหตุการณ์เสียชีวิตจากการเบียดของคนจำนวนมาก (Crowd crush) เช่นที่เคยเกิดในต่างประเทศ และปฏิบัติตามหลักเกณฑ์และมาตรการด้านสุขลักษณะป้องกันความเสี่ยงจากโรคโควิด-19 นอกจากนี้ ให้ทุกจังหวัด รณรงค์และสร้างความตระหนักรู้ให้ประชาชนคำนึงถึงความปลอดภัยบนท้องถนน ทั้งเรื่องเมาไม่ขับ ง่วงไม่ขับ สวมหมวกนิรภัย รัดเข็มขัดนิรภัย ขับไม่โทร ไม่เล่นไลน์ เพื่อให้ผู้ใช้รถใช้ถนนเดินทางสัญจรอย่างปลอดภัย ลดความเสี่ยงที่จะเกิดอุบัติเหตุ รวมทั้งประชาสัมพันธ์สายด่วนศูนย์ให้ความช่วยเหลือด้านต่าง ๆ เช่น หน่วยแพทย์ฉุกเฉิน 1669 แจ้งเหตุเพลิงไหม้ – ดับเพลิง 199 หรือแจ้งเบาะแสการกระทำความผิดผ่านสายด่วนศูนย์ดำรงธรรม1567 และสามารถขอรับความช่วยเหลือ หรือขอรับบริการอำนวยความสะดวกด้านต่าง ๆ ได้ที่จุดให้บริการประชาชน ทั้งถนนสายหลัก และถนนสายรอง ทั่วประเทศ